《题四十三代天师无为仙人耆山庵三十韵》
明代·宋讷

先天涵太始，斯道本希夷。坱圠玄机露，絪缊大化滋。

至人观徼妙，内境混冲熙。仙谱乘灵胤，名山表寿耆。

云仍四十祀，道德五千辞。龙虎蟠丹鼎，蛟螭拥翠旗。

卜居占胜地，环卫宿柔祇。员峤云中见，蓬莱海上移。

阴崖悬北斗，阳境焕南离。翼翼清都近，重重翠雾披。

天光生泰定，渊默契无为。雷雨昭灵贶，烟霞閟隐思。

步虚风引佩，御气月乘辎。石室流琼液，玄田长玉芝。

丹砂访勾漏，瓜枣致安期。画罨溪山胜，壶天日月迟。

松花春酿酒，桐叶夜题诗。卿相门前辙，仙人石上棋。

高风清可挹，逸驾邈难追。德泽征来裔，神功翊盛时。

振振麟在薮，嘒嘒凤鸣岐。治世祯祥协，安居福履绥。

宠章频贲饰，灵物久呵撝。朝觐观周典，衣冠仰汉仪。

班行联鹭羽，光彩动芝眉。倾盖频相语，通家夙所推。

青冥归鹤骑，紫气湿龙池。佳菊留霜艳，幽兰擢露蕤。

尻轮惭莫御，羽馆阒难知。望望明河隔，江梅发旧枝。

作者简介：（1311—1390）元明间大名府滑县人，字仲敏。元顺帝至正进士。任盐山尹，弃归。明洪武二年，以儒士征，预修《礼》、《乐》诸书。事竣，不仕归。后以荐授国子助教，累迁文渊阁大学士、国子祭酒。严立学规，勤于讲解。十八年复开进士科，所取士，国子监生占三之二。卒谥文恪。有《西隐集》。